Putinniñ tanılmaması, eki taraflı añlaşmalarnıñ qanuniyligini, qanuniylik noqtai-nazarından şübhe altına qoyalar – Poroşenkonıñ Radadaki vekili
Vladimir Putin (solda), Petro Poroşenko (sağda)
Ukraina prezidentiniñ Yuqarı Radadaki vekili İrina Lutsenko, parlament tarafından Rusiye prezidenti saylavınıñ ihtimal ile tanılmaması, Ukraina ile Rusiye arasında kelecekte yapılacaq eki taraflı añlaşmalarnıñ qanuniyligi içün telüke doğuracaq, dep tüşüne.
Bunı o, mart 19-da jurnalistlerge bildirdi, dep naqil ete «Ukrainskiye novosti».
Haber agentligi, Lutsenkonıñ sözlerini naqil etip: «Büyük munaqaşalar keçti: saylavnı bütün Rusiye territoriyasındamı, yoqsa yalıñız Qırımdamı tanımamalı. Prezident Putin öz devletinde qanunsız olsa, Ukraina içün elverişli olğan ve bizim menfaatımızğa uyğun kelgen bütün añlaşmalar (misal içün, barıştırıcı missiya bizge kelişken şekilde olsa) – Rusiyeniñ qanunsız prezidenti imza aqqına saip olaraq qabul etilmez ve bu añlaşmalarnı qanuniy yapamaz», – dep bildirdi.
Onıñ fikrine köre, bu, Rusiye ile diplomatik munasebetlerniñ üzülmesi ile de alâqalı.
Lutsenkonıñ fikrine köre, munasebetlerniñ üzülmesi aqqında qarar, halqara ortaqlarnen aqıl tanışmalarından soñ qabul etilecek.
Daa evel halq deputatları Maksim Burbak ve Georgiy Logvinskiy parlamentte «Yuqarı Radanıñ, Ukraina tarafından Rusiye prezidenti saylavı, onıñ neticeleri, uquqiy aqibetleri ve, buña munasip şekilde, bu vazifege saylanğan şahısqa ait aktlarnıñ tanılmamasına dair bildirüvi aqqında» qarar leyhasını qayd ettiler.
Ukraina Yuqarı Radası bu aftanıñ soñuna qadar, mart 18-de olıp keçken Rusiye prezidenti saylavınıñ qanuniy tanılması aqqında qarar leyhasını qabul etmek mumkün.